סיכום שבוע 5\8 - 5\14: תפוז בלוגים-הבלוג של יצחק הרצוג
בלוגים אקטואליה הבלוג של יצחק הרצוג
15/05/2011 10:28:22
אני ממשיך באינטנסיביות לגייס חברים חדשים והרשימה הולכת וגדלה. תודה לכולם על התמיכה העצומה!
אני מזכיר שהתאריך האחרון להתפקדות למפלגה הוא ה- 7.6.2011, כך שחשוב להמשיך להיות חולייה בשרשרת ולצרף למחנה שלנו מתפקדים נוספים – זו משימה של כולנו!
השבוע האחרון תמיד מסמל סוג של מעבר מחרדת יום קודש לשמחת ניצחון.
יום הזיכרון לחללי מערכות ישראל, ולנפגעי פעולות האיבה, אני בחלקת בית העלמין הצבאי בכפר ורבורג בו טמונים חללים בני האזור והעיר קריית מלאכי. אני נושא דברים כנציג כנסת ישראל. עם כל הקושי של היום הזה, אני לא יכול להתעלם מהמציאות שבה אנו חיים, במיוחד בכל מה שקשור לגלעד שליט. אני מרכין ראש ואומר : "נדמה שנפתח כעת חלון הזדמנויות לשחרורו של גלעד, בנה של האומה. אסור לאבד את המומנטום. זהו חלום וחזון שמאחד היום, יותר מכל, את כולנו. זו אחת מהמשימות החשובות והנעלות ביותר הניצבות היום בפתחה של ממשלת ישראל והעומד בראשה, אם לא החשובה מכולן". אני לא צופה מראש את האירוע שיתקיים מספר שעות מאוחר יותר, כאשר בטקס הדלקת המשואות בהר הרצל, יואל שליט, ינקוט בצעד מחאה חריג. גם אם היו ביקורות על כך, הרי שאי אפשר שלא להבין לליבם של בני משפחת שליט ומהיכן נובעת המחאה.
מכאב השכול של יום הזיכרון אני עובר כמו כולם, בערבוב רגשות מורכב לאירועי יום העצמאות. חוגגים 63 למדינה. למרות הקשיים שאנו חווים בזירות השונות, אני שומר על אופטימיות. יש לנו במה להתגאות. יש לנו מדינה.יש לנו בית. אני גם מאמין שאנחנו יכולים להגיע הרבה יותר רחוק - בהיבט הביטחוני, המדיני, החברתי והמוסרי. הלוואי.
בצהרי יום העצמאות, אני בכרמל המדהים של חיפה, משתתף בטקס קבלת פנים המסורתי שמתקיים בעיר. אני מרים כוסית עם דמויות מיתולוגיות שתרמו לבניין המדינה ופיתוחה בחיפה ומחוצה לה, חבריי כנסת לשעבר ולוחמים. אני מביט בפנים חרושות הקמטים של האנשים האלו שראו כבר הכול בחיים. הם גאים במדינה אך חרדים לעתידה ולעתיד ילדיהם ונכדיהם. הם רוצים לשמוע בשורה. הם אכן זכאים לכך.
בערב, בתל אביב אני מגיע למפגש ותיקי גדוד 54 של גבעתי, ממלחמת השחרור. יש המון נוסטלגיה ואהבה. אני מוצא שם כמיהה עצומה לחזרתה של מפלגת העבודה לעמדה משפיעה. למפלגה שיש לה גם מסר חברתי וגם מסר מדיני. למפלגה שיש לה פנים רעננות אך עם ניסיון גם בפעילות לצמצום פערים חברתיים וגם חתירה אמיצה לעבר הסדרים מדיניים. המשך ישיר למפלגה שהקימה את המדינה והגשימה את ערכי הציונות . אני מקבל מהם המון תמיכה. מרגש.
יום אחרי, שעות הערב של יום רביעי. אני בפורום אקטואליה של תפוז. המון שאלות. חלק לא מבוטל מהן, אפילו מאתגרות (בפייסבוק שלי יש התייחסויות, אתם מוזמנים להכנס) אני משתדל לענות לכולם. חוויה מעניינת. מתכוון לעשות זאת שוב.
בין הפגישות, הדיונים, האירועים אני מקיים הרבה מאוד חוגי בית. מדלג בין תל אביב, לצור הדסה, לישובים בשרון ואחרים. פוגש קהלים שונים של החברה הישראלית. זו זירה מרתקת. בכלל, אנשים מרתקים אותי. הם מתעניינים, לא אדישים. אכפת להם ממה שקורה. הם שואלים שאלות נוקבות. תמיד מישהו מתריס: "אני תומך בך, מאמין לך, איך נדע שאפשר להאמין גם למפלגה שלך?" אני תמיד משיב הכי אישי שאפשר. ואני תמיד מציג את תפיסת עולמי הצרופה ביחס להתמודדות עם האתגרים בתחום החברתי, מדיני, מוסרי וקהילתי. יש אנרגיות טובות. אנחנו הופכים למשפחה. תודה לכם, מארחים יקרים.
סוף השבוע. בשבת הייתי בקיבוצים ובמגזר הערבי. תכף מתחיל השבוע הבא ואיתו מושב הקיץ של הכנסת. דיונים. מליאות, הצבעות. גם אי אמון. נושא צמצום עוני ופערים חברתיים יעמוד מבחינתי בסדר עדיפות עליון במושב הזה. אני רואה קשר ישיר בין עוני לדיור. כתבתי על כך ארוכות גם בספרי האחרון. יש לי תוכנית אופרטיבית. אפרט עליה בהמשך.
אתם מוזמנים להצטרף למפלגת העבודה ולתמוך בי,
עבור פרטים אתם מוזמנים להתקשר למטה שלי למספר: 077-4303345
שבוע מצוין לכולם
עבודה יום העצמאות יום הזיכרון